Grendel, Gábor, podpredseda NR SR (2020-12-08):
Ďakujem, pán poslanec. Otváram všeobecnú rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť ústne. Nie. Vyhlasujem rozpravu za skončenú a prerušujem rokovanie o tomto bode programu. (Zaznievanie gongu počas hovorenia nasledujúcej vety.) A pristúpime k hlasovaniu o prednesených návrhoch, preto prosím panie poslankyne, pánov poslancov, ktorí majú záujem zúčastniť sa na hlasovaní, aby prišli do rokovacej sály. (Krátka pauza. Opäť zaznievanie gongu.) Vážené panie poslankyne, vážení páni poslanci, pristúpime k hlasovaniu v prvom čítaní o vládnom návrhu zákona, ktorým sa dopĺňa zákon č. 106/2018 o prevádzke vozidiel v cestnej premávke, tlač 353. Dávam slovo spravodajcovi, ktorého určil navrhnutý gestorský výbor pre hospodárske záležitosti, pánovi poslancovi Ľubošovi Krajčírovi, aby hlasovanie uviedol. (Hlasovanie o vládnom návrhu zákona, ktorým sa dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov , tlač 353.) Krajčír, Ľuboš, poslanec NR SR Vážený pán predsedajúci, v rozprave nevystúpil žiaden poslanec. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 102 poslancov, za 99, proti nikto, zdržali sa 3, hlasovali všetci prítomní. Konštatujem, že sa Národná rada Slovenskej republiky uzniesla, že tento návrh zákona prerokuje v druhom čítaní. Pán spravodajca, prosím, informujte o pridelení návrhu výborom a určení gestorského výboru, ako aj o lehotách na jeho prerokovanie. Krajčír, Ľuboš, poslanec NR SR Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru a výboru pre hospodárske záležitosti. Ďalej aby za gestorský výbor určila hlasovaním výbor Národnej rady Slovenskej republiky pre hospodárske záležitosti a aby určené výbory návrh zákona prerokovali ihneď. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 102 poslancov, za 102 poslancov, proti nikto, nezdržal sa nikto, hlasovali všetci prítomní. Konštatujem, že sme tento návrh schválili. Teraz budeme ešte hlasovať v prvom čítaní o vládnom návrhu zákona, ktorým sa dopĺňa zákon č. 404/2011 o pobyte cudzincov, tlač 351. Dávam slovo spravodajcovi z navrhnutého gestorského výboru pre obranu a bezpečnosť pánovi poslancovi Igorovi Husovi, aby hlasovanie uviedol. (Hlasovanie o vládnom návrhu zákona, ktorým sa dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov , tlač 351.) Hus, Igor, poslanec NR SR Odporúčam, aby sa Národná rada Slovenskej republiky uzniesla podľa § 73 ods. 3 písm. c) rokovacieho poriadku na tom, že prerokuje tento návrh v druhom čítaní. Prosím, dajte o mojom návrhu, vážený pán predsedajúci, hlasovať. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 101 poslancov, za 97, proti nikto, zdržali sa 2, nehlasovali 2. Konštatujem, že tento návrh sme schválili, a teda Národná rada prerokuje tento návrh v druhom čítaní. Teraz pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie. Pán spravodajca, prosím, uveďte hlasovanie. Hus, Igor, poslanec NR SR Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady Slovenskej republiky pre obranu a bezpečnosť. Zároveň odporúčam, aby výbory uvedený návrh prerokovali ihneď. Prosím, dajte o mojom návrhu hlasovať. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 98 poslancov, za 97, proti nikto, nezdržal sa nikto, nehlasoval 1 poslanec. Konštatujem, že tento návrh sme schválili. S procedurálnym návrhom pán poslanec Krúpa.